
RAPORT  COMUN

asupra propunerii legislative pentru modificarea şi completarea Legii nr. 448/2006 privind protecţia şi promovarea drepturilor persoanelor cu handicap
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială şi Comisia pentru sănătate şi familie au fost sesizate, prin adresa nr. Plx 90 din 11 februarie 2009, cu dezbaterea pe fond a propunerii legislative pentru modificarea şi completarea Legii nr. 448/2006 privind protecţia şi promovarea drepturilor persoanelor cu handicap. 

La întocmirea prezentului raport, în conformitate cu art.97 din Regulamentul Camerei Deputaţilor, Comisiile au avut în vedere: 

· avizul favorabil al Consiliului Legislativ (nr.898/29.07.2008)

· avizul negativ al Comisiei juridice, de disciplină şi imunităţi (nr.31/186/3.03.2009)

· punctele de vedere negative ale Guvernului (nr.2676 din 23.10.2008 şi nr.91/DRP din 16.03.2009)

Propunerea legislativă are ca obiect de reglementare modificarea alin.(2) al art.86 din Legea nr.448/2006 privind protecţia şi promovarea drepturilor persoanelor cu handicap, republicată, cu modificările ulterioare, vizând completarea tipurilor de handicap menţionate în textul în vigoare, cu alte două tipuri care pot apărea la bolnavii de cancer, respectiv mastectomia şi limfedemul membrelor superioare.

Menţionăm că, după republicarea Legii nr.448/2006, art.85 la care fac referire iniţiatorii, a devenit, prin renumerotare, art.86.

Comisiile propun Plenului Camerei Deputaţilor respingerea  iniţiativei legislative din următoarele considerente:

· tipurile de handicap  propuse a fi introduse, mastectomia şi limfedemul membrelor superioare, sunt forme specifice ale handicapurilor identificate deja în legislaţia în vigoare;
· boala canceroasă este tratată separat în fiecare din capitolele referitoare la afecţiunile generatoare de handicap.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

În conformitate cu prevederile art.61 şi art.63 din Regulamentul Camerei Deputaţilor, Comisiile au dezbătut propunerea legislativă în şedinţe separate.
În şedinţa din data de 24 martie 2009 membrii Comisiei pentru sănătate şi familie au hotărât, cu 18 voturi pentru şi o abţinere, respingerea propunerii legislative. La lucrări au fost prezenţi 19 deputaţi din totalul de 19 membri.

În şedinţa Comisiei pentru muncă şi protecţie socială din data de 1 aprilie 2009 s-a hotărât, cu unanimitate de voturi, respingerea propunerii legislative. La lucrări au fost prezenţi 18 deputaţi din totalul de 19 membri.

Raportul comun de respingere a fost adoptat cu 36 de voturi pentru şi o abţinere.

La dezbaterea propunerii legislative în cadrul Comisiei pentru muncă şi protecţie socială  au participat, în conformitate cu prevederile art.55 din Regulamentul Camerei Deputaţilor:

· d-na Doina Dreţcanu – preşedinte, Autoritatea Naţională pentru Persoanele cu Handicap
· d-na Anca Ilie – consilier juridic, Autoritatea Naţională pentru Persoanele cu Handicap.
Deşi a fost invitat la dezbateri, iniţiatorul, respectiv domnul deputat Mircia Giurgiu, nu a fost prezent.
Propunerea legislativă a fost respinsă de Senat în şedinţa din 4 februarie 2009 în calitate de primă Cameră sesizată.
Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor.

PREŞEDINTE,




PREŞEDINTE,
Victor Paul Dobre



Rodica Nassar
SECRETAR,





SECRETAR,


Adrian Solomon




Cristina Elena Dobre
Şef serviciu,
Consilier Elena Mesaroş
Întocmit,
Expert Sorina Szabo









1/3
PAGE  
3/3

[image: image1.png]